अहिले राष्ट्रवादको नाममा जहाँतहीँ प्रजातान्त्रिक अधिकार, नागरिक हक र मानवअधिकारजस्ता आधारभूत विषयमाथि प्रश्न उठाउन थालिएको छ । भारत, नेपाल र यो क्षेत्रमा मात्रै होइन, यस्तो दक्षिणपन्थी हावा संसारभरि नै छ । दक्षिणपन्थीहरूको बोलवाला बढ्दै जाने क्रममा नै नेपालमा पहिलो संविधानसभा समस्यामा पर्‍यो । यो क्षेत्रका अरू देश पनि कुनै न कुनै खाले समस्यामा परेको देखिन्छ । नयाँ अमेरिकी राष्ट्रपति डोनाल्ड ट्रम्प मेक्सिको सिमानामा पर्खाल लगाउने भन्दै छन् । नेपाल–भारत सिमाना वा बंगलादेश–भारत सिमानामा पनि कुनै बेला पर्खाल लगाउने प्रस्ताव कतैबाट आयो भने आश्चर्य नमाने हुन्छ ।
